אריה בלדגרין

אריה בלדגרין (באנגלית: Arie Belldegrun; נולד ב-1949) הוא רופא ויזם ישראלי-אמריקאי, מייסדן ומנהלן של חברות אחדות בתחום הביומד, אשר הבולטת שבהן היא קייט פארמה, ופרופסור לרפואה באוניברסיטת קליפורניה בלוס אנג'לס.

==קורות חיים==
אריה בלדגרין נולד בישראל וגדל בשכונת ביצרון שבתל אביב. אביו עבד כאח בקופת חולים הכללית ואמו עבדה בתפירה.

בשנת 1974 סיים, במסגרת העתודה האקדמית, לימודי רפואה בפקולטה לרפואה של האוניברסיטה העברית בירושלים, ושירת כרופא בחיל השריון וביחידה 669. בשנת 1979 השלים פוסט דוקטורט באימונולוגיה במכון ויצמן למדע, במסגרתו חקר את דיכוי פעילות מערכת החיסון לשם מניעת דחייה של איברים מושתלים. בשנים 1979–1982 התמחה בבית החולים בילינסון, ובשנת 1985 סיים התמחות כמנתח אורולוג בבית הספר לרפואה של אוניברסיטת הרווארד, ובשנת 1988 סיים התמחות בכירורגיה אונקולוגית במכון הלאומי לסרטן. הצטרף לפרופ' סטיבן רוזנברג למחקר במכונים הלאומיים לבריאות. הוא מנהל המכון לאורולוגיה אונקולוגית של אוניברסיטת קליפורניה בלוס אנג'לס, ופרופסור לאורולוגיה בבית הספר לרפואה באוניברסיטה זו. פרסם יותר מ-400 מאמרים העוסקים באורולוגיה אונקולוגית, וכתב ספרים אחדים העוסקים בסרטן הערמונית ובסרטן הכליה.

בשנת 1996 הקים בלוס אנג'לס את חברת אג'נסיס (Agensys), שעסקה בפיתוח טיפול מבוסס נוגדנים חד-שבטיים למחלת הסרטן. החל מהקמת החברה ועד 2002 שימש יו"ר הדירקטוריון שלה, והמשיך כדירקטור עד שנת 2007, שבה נמכרה החברה לחברת אסטלס פארמה היפנית תמורת 537 מיליון דולר.

בשנת 2003 הקים את חברת קוגאר ביוטכנולוגיה (Cougar Biotechnology), שפיתחה תרופה לסרטן הערמונית, לסרטן השד ולמיאלומה. בלדגרין היה סגן יו"ר הדירקטוריון של החברה וראש המועצה המדעית שלה. ביולי 2009 נמכרה החברה לחברת ג'ונסון אנד ג'ונסון תמורת כמיליארד דולר.

משנת 2008 הוא יו"ר ושותף בחברת Two River - קרן הון סיכון ובנק השקעות בניו יורק, שהתמקדה בהשקעה במדעי החיים, בביוטכנולוגיה ובפיתוח טכנולוגיות לטיפול במחלות שונות.

בשנת 2009 הקים את חברת קייט פארמה, שבה כיהן כיו"ר, נשיא ומנכ"ל. החברה מפתחת טכנולוגיה רפואית לטיפול בסרטן, ומתמקדת בטיפול באימונותרפיה ללוקמיה לימפוציטית חריפה, על בסיס מחקריהם של פרופ' זליג אשחר במכון ויצמן למדע ושל פרופ' סטיבן רוזנברג ובלדגרין במכונים הלאומיים לבריאות. מטה החברה נמצא בסנטה מוניקה שבקליפורניה. ביוני 2014 החלה החברה להיסחר בנאסד"ק, ובאוגוסט 2017 הודיעה חברת גיליאד סיאנסז על רכישתה תמורת 11.9 מיליארד דולר במזומן.

מפברואר 2013 עד פברואר 2017 היה דירקטור בחברת "טבע", והוא דירקטור בחברות נוספות ויו"ר הדירקטוריון של שתי חברות - UroGen Pharma הישראלית, שפיתחה ג'ל שמסייע בשחרור מבוקר של תרופות נגד סרטן ונגד מחלות במערכת השתן, ו-Arno Therapeutics האמריקאית, הנסחרת בנאסד"ק, שמפתחת תרופות נגד סרטן.

==משפחתו==
נישא לדוקטור רבקה זבלודוביץ', רופאת עיניים, בתו של שלמה זבלודוביץ', מייסד סולתם, ואחותו של איש העסקים פויו זבלודוביץ'. לבני הזוג ארבעה ילדים. הם מתגוררים בשכונת בל אייר בלוס אנג'לס, ולהם בית גם בתל אביב. בני הזוג תרמו יותר ממיליון דולר לאוניברסיטת פנסילבניה ומיליוני דולרים לשם רכישת הפסל "עשן" למוזיאון לאמנות של מחוז לוס אנג'לס.

==קישורים חיצוניים==

* 
* 
* 
* 
* 	
* [https://www.bloomberg.com/research/stocks/people/person.asp?personId=9875245&privcapId=128240703 Arie S. Belldegrun M.D., FACS], באתר בלומברג 
* [http://www.kitepharma.com/about-us/management-team/ Management Team] , Kite Pharma 
* [https://www.youtube.com/watch?v=KaGEYSvmTgU UCLA Researcher Dr. Arie Belldegrun on Kidney Cancer], באתר יוטיוב 

==הערות שוליים==

קטגוריה:דירקטורים אמריקאים
קטגוריה:מנכ"לים אמריקאים
קטגוריה:יזמים אמריקאים
קטגוריה:יזמים יהודים
קטגוריה:אורולוגים ישראלים
קטגוריה:מהגרים מישראל לארצות הברית
קטגוריה:סגל אוניברסיטת קליפורניה בלוס אנג'לס
קטגוריה:משקיעי הון סיכון ישראלים
קטגוריה:נדבנים יהודים אמריקאים
קטגוריה:אימונולוגים יהודים אמריקאים
קטגוריה:אימונולוגים ישראלים
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:בוגרי העתודה האקדמית
קטגוריה:משקיעי הון סיכון אמריקאים
קטגוריה:אונקולוגים אמריקאים
קטגוריה:אונקולוגים יהודים
קטגוריה:מנכ"לים ישראלים
קטגוריה:רופאים צבאיים ישראלים
קטגוריה:דירקטורים ישראלים
קטגוריה:נדבנים ישראלים
קטגוריה:ישראלים שנולדו ב-1949
קטגוריה:בוגרי בית הספר לרפואה באוניברסיטת הרווארד